钦定古今图书集成/明伦汇编/交谊典/第067卷 > 《寄王继学二十韵》前人
## 钦定古今图书集成/明伦汇编/交谊典/第067卷 > 《寄王继学二十韵》前人

“圣主敷皇极，元臣建上台。虚心求俊乂，削迹去奸回。
拜命超凡品，知君秉大材。淳风随日播，公道应时开。
负鼎资烹饪，操刀贵剸裁。铦锋行肯綮，兴味合盐梅。
庙议常参决，朝班复共陪。艰难须佽助，豁达远嫌猜。
遗佚闻风起，英豪接踵来。经纶非董贾，辞藻亦邹枚。
在野思罗致，盈庭想毂推。既将龙作友，恶假鸩为媒。”
走也今留此，公乎可念哉。执竿犹海上，扶耒即岩隈。
自守幽人意，宁虞俗子咍。旧游辞玉府，故事忆金台。
落魄江湖阻，苍茫岁月催。丹心徒耿介，素发已毰毸。
勿谓交如水，能忘耻及罍。飞黄当驾驭，犹足异驽骀。